## Susana Camarero apel·la a la “responsabilitat compartida” entre periodistes i poder polític per a construir una “comunicació responsable” allunyada de “la polarització i la confrontació”

*** La vicepresidenta segona i consellera de Servicis Socials, Igualtat i Habitatge ha participat en el III Congrés Nacional de Dones Periodistes del Mediterrani
* Aposta per “un periodisme fort i independent i de qualitat” que contribuïsca a una comunicació política “més informada i reflexiva”
* Valora la contribució de les dones periodistes a l'àmbit de la comunicació política i destaca l'oportunitat que oferix este fòrum per a “visibilitzar i enfortir” la seua presència**

La vicepresidenta segona i consellera de Servicis Socials, Igualtat i Habitatge, Susana Camarero, ha apel·lat a la responsabilitat compartida entre polítics, gabinets de comunicació, mitjans de comunicació i periodistes per a construir una “comunicació política responsable que s'allunye de la polarització política i la confrontació inútil i s'enfoque en el bé comú”.

Durant la seua intervenció en el III Congrés Nacional de Dones Periodistes del Mediterrani, la vicepresidenta segona s'ha referit a les diferents perspectives de la relació entre la comunicació política i les polítiques de comunicació i ha fet una reflexió sobre la importància del periodisme i dels i les professionals “com a pilars essencials en la preservació del nostre sistema polític”.

Susana Camarero ha indicat que per a abordar la relació entre comunicació política i polítiques de comunicació és necessari aprofundir en els “desafiaments” que tenen per davant els mitjans de comunicació davant de l'actual context tecnològic i els canvis que imposa la intel·ligència artificial.

“Hem de ser conscients dels reptes als quals ens enfrontem perquè són oportunitats per a superar la polarització i la confrontació inútil”, ha assegurat.

Sobre este aspecte, ha afegit que “vivim en una era de grans desafiaments per a la comunicació, l'era de la immediatesa, la de les *fake news* i de la intel·ligència artificial i en la qual la forma en què es comunica un missatge és tan important com el missatge en si”.

Per a afrontar este escenari, la titular d'Igualtat ha apostat per fomentar “un periodisme de qualitat” que contribuïsca a una comunicació política “més informada i reflexiva” i per a això ha insistit en la necessitat de comptar amb “un periodisme fort i independent”.

En este sentit, ha recordat que els poders públics necessiten l'ajuda i la col·laboració del periodisme per a arribar a la ciutadania i que les accions “redunden en un benefici social”. Per això, ha instat els mitjans a “amplificar els missatges positius” en informacions sobre la lluita contra la violència de gènere o en qüestions com la salut mental i l'acollida familiar, on a més ha exigit “sensibilitat i rigor”.

La consellera també ha reconegut que els mitjans de comunicació, a més d'informar, exercixen una altra la funció que se centra a “qüestionar i vigilar” les decisions, els projectes i compromisos polítics, “perquè amb la vostra visió crítica i imparcial sou el millor recordatori que el poder no és un xec en blanc”.

Quant a este punt, la titular d'Igualtat ha considerat que esta jornada és una oportunitat que convida a aprofundir en la necessitat de comptar amb una professió periodística “forta, respectada i independent” perquè, en la seua opinió, “periodisme no és simplement una professió, és un contrapés necessari en l'escenari polític i, sense una premsa forta, la democràcia es diluïx entre la desinformació i la manipulació”.

Per tot això, Susana Camarero ha demanat “respecte mutu” entre periodistes i poder polític davant de l'impacte que les informacions tenen en l'opinió pública i ha instat a evitar “les notícies falses i el sensacionalisme”, al mateix temps que ha recordat que “l'hemeroteca és la pitjor enemiga de qui centra la seua labor política en la mentida i el canvi de criteri permanent, com estem comprovant en la política nacional”.

**Presència de les dones en el periodisme**

En la seua intervenció, la vicepresidenta segona ha destacat l'oportunitat que oferix este III Congrés Nacional de Dones Periodistes del Mediterrani per a “visibilitzar i enfortir” la presència de dones “que lideren, assumixen responsabilitats i prenen decisions”.

Així, ha agraït que en este fòrum “es reconega i celebre” el treball de la dona en l'àmbit de la comunicació política, “on també queda camí per recórrer respecte a l'eliminació de barreres i en la lluita per garantir la igualtat d'oportunitats”.

La responsable d'Igualtat a més ha informat que, a pesar que en les facultats de Periodisme el 70 % de l'alumnat són dones, només un 10 % de dones lideren i dirigixen els mitjans de comunicació. Per tant, “encara que les dones representen prop de la meitat de les plantilles dels mitjans de comunicació a Espanya, només unes poques aconseguixen llocs directius”, ha lamentat Camarero.

Com a mesura per a combatre esta situació, la consellera ha recordat que des de la Vicepresidència que dirigix es treballa en accions concretes per a lluitar contra el sostre de vidre i contra la violència sobre la dona, així com per a aconseguir una igualtat “plena i real”, en àrees com l'ocupació, l'emprenedoria, la reducció de la bretxa salarial, la conciliació i la corresponsabilitat.

“Per a aconseguir este objectiu, la direcció general d'Igualtat i de l'Institut de les Dones disposa d'un pressupost per a 2024 de 22,5 milions d'euros i amb els quals s'acceleraran la implantació de mesures que promouen i afavorixen major equilibri i diversitat”, ha explicat.

Finalment, Susana Camarero ha felicitat l'Associació de Dones Periodistes del Mediterrani per “la qualitat” del programa de la jornada i la participació de grans figures del periodisme i ha agraït “l'oportunitat única” que ha brindat este fòrum per a reflexionar sobre la comunicació política i fer visible el treball de la dona periodista.

Fecha: 01/02/2024